Uredba Sveta (ES) št. 974/2001

z dne 14. maja 2001

o spremembi Uredbe (EGS) št. 3911/92 o izvozu predmetov kulturne dediščine

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ob upoštevanju naslednjega:

(1) Vzpostavitev ekonomske in monetarne unije in prehod na evro vplivata na zadnji pododstavek pod naslovom B Priloge k Uredbi (EGS) št. 3911/92 [4], ki določa v ECU-jih izražene vrednosti kulturne dediščine, za katere velja Uredba. Navedeni pododstavek določa, da je datum za pretvorbo navedenih vrednosti v nacionalne valute 1. januar 1993.

(2) V skladu z Uredbo Sveta (ES) št. 1103/97 z dne 17. junija 1997 o nekaterih določbah, ki se nanašajo na uvedbo evra [5], se od 1. januarja 1999 vsak sklic na ECU v pravnih instrumentih šteje za sklic na evro, po pretvorbi v razmerju ena proti ena. Države članice, katerih valuta je evro, bi brez spremembe Uredbe (EGS) št. 3911/92 in s tem fiksnega deviznega tečaja, enakega tečaju, ki je veljal 1. januarja 1993, še naprej uporabljale različne zneske, preračunane na osnovi deviznih tečajev iz leta 1993, in ne na osnovi menjalnih razmerij, nepreklicno določenih na 1. januar 1999, tako bi se tak položaj ohranil, dokler bi bilo pretvorbeno pravilo sestavni del Uredbe.

(3) Zadnji pododstavek pod naslovom B Priloge k Uredbi (EGS) št. 3911/92 bi bilo treba spremeniti tako, da bodo od 1. januarja 2002 države članice, katerih valuta je evro, neposredno uporabljale vrednosti v evrih, ki so določene v zakonodaji Skupnosti. Za druge države članice, ki bodo še naprej preračunavale te začetne vrednosti v nacionalne valute, bi bilo treba sprejeti devizni tečaj na ustrezen datum pred 1. januarjem 2002, za navedene države bi morali tudi določiti, da naj samodejno in občasno prilagajajo navedeni tečaj, da bi izravnale razlike v deviznem tečaju med nacionalno valuto in evrom.

(4) Zdi se, da bi se lahko vrednost 0 (nič) pod naslovom B Priloge k Uredbi (EGS) št. 3911/92, ki se uporablja kot finančni prag za nekatere vrste kulturnih predmetov, tolmačila na način, ki bi lahko ogrozil učinkovito uporabo Uredbe. Ker ta vrednost 0 (nič) pomeni, da se blago, ki spada v zadevne kategorije, ne glede na njegovo vrednost – četudi je zanemarljiva ali enaka nič – šteje za "kulturne predmete" v smislu navedene uredbe, nekateri organi pa to tolmačijo tako, da zadevni kulturni predmet nima nobene vrednosti in tem vrstam blaga zato odvzemajo varstvo, ki ga zagotavlja Uredba.

(5) Da bi se izognili zmedi v zvezi s tem, bi bilo treba številko 0 nadomestiti z jasnejšim izrazom, ki ne pušča dvomov o potrebi po varstvu zadevnega blaga –

SPREJEL NASLEDNJO UREDBO:

Člen 1

V Prilogi k Uredbi (EGS) št. 3911/92 se besedilo pod naslovom B spremeni, kakor sledi:

1. Naslov

"VREDNOST: 0 (nič)"

se nadomesti z:

"VREDNOST:

Dejanska vrednost blaga."

2. Zadnji pododstavek, ki se nanaša na pretvorbo vrednosti, izražene v ECU-jih, v nacionalne valute, se nadomesti z naslednjim:

"Za države članice, katerih valuta ni evro, se vrednosti v Prilogi, izražene v evrih, pretvorijo in izrazijo v nacionalnih valutah po deviznem tečaju na dan 31. decembra 2001, objavljenem v Uradnem listu Evropskih skupnosti. Ta protivrednost v nacionalnih valutah se ponovno pregleda in popravi vsaki dve leti z začetkom veljavnosti od 31. decembra 2001. Izračun te protivrednosti temelji na povprečni dnevni vrednosti navedenih valut, izraženih v evrih, v 24 mesecih, ki se končajo na zadnji dan avgusta pred ponovnim pregledom in popravki, ki začnejo veljati 31. decembra. To metodo izračuna na predlog Komisije ponovno pregleda Svetovalni odbor za kulturno dediščino, načeloma dve leti po prvi uporabi. Za vsak ponovni pregled in popravek se vrednosti, izražene v evrih, in njihove protivrednosti v nacionalnih valutah, v rednih časovnih presledkih objavijo v Uradnem listu Evropskih skupnosti v prvih dneh meseca novembra pred datumom, ko začne popravek veljati."

Člen 2

Ta uredba začne veljati dvajseti dan po objavi v Uradnem listu Evropskih skupnosti.

Uporablja se od 1. januarja 2002.

Ta uredba je v celoti zavezujoča in se neposredno uporablja v vseh državah članicah.

V Bruslju, 14. maja 2001

Za Svet

Predsednik

L. Rekke

[1] UL C 120 E, 24.4.2001, str. 184.

[2] Mnenje z dne 14. februarja 2001 (še ni bilo objavljeno v Uradnem listu).

[3] Mnenje z dne 25. aprila 2001 (še ni bilo objavljeno v Uradnem listu).

[4] UL L 395, 31.12.1992, str. 1. Uredba, kakor je spremenjena z Uredbo (ES) št. 2469/96 (UL L 335, 24.12.1996, str. 9).

[5] UL L 162, 19.6.1997, str. 1.

--------------------------------------------------